C 398/9

ET

Ärakuulamise eest vastutava ametniku lõpparuanne (1)

Juhtum AT.40330 – Rail Cargo

(2021/C 398/08)

Otsuse eelnõu, mis on adresseeritud ÖBB-le (2), DB-le (3) ja SNCB-le (4) (edaspidi koos „pooled“), käsitleb ELi toimimise lepingu artikli 101 üht ja pidevat rikkumist, mis seisneb klientide jagamises ja tundliku äriteabe vahetamises piiriülese raudtee kaubaveoteenuse osutamisel tavapärastes sektorites (välja arvatud autotööstus) teatavatel liinidel, mis algavad või lõpevad Saksamaal, Madalmaades, Austrias või Ungaris ja (mõnel juhul) Belgias, või läbivad neid riike. Otsuse eelnõus on leitud, et ÖBB ja DB osalesid selles rikkumises 8. detsembrist 2008 kuni 30. aprillini 2014 ja SNCB 15. novembrist 2011 kuni 30. aprillini 2014.

4. aprillil 2019 algatas komisjon poolte suhtes määruse (EÜ) nr 773/2004 (5) artikli 2 lõike 1 kohase menetluse, et alustada nendega kokkuleppemenetluse läbiviimist käsitleva teatise (6) alusel arutelusid kokkuleppe sõlmimiseks.

Pärast kokkuleppe sõlmimiseks peetud arutelusid (7) ja kokkuleppemenetluse ettepanekute (8) saamist vastavalt määruse (EÜ) nr 773/2004 artikli 10a lõikele 2 võttis komisjon 4. detsembril 2020 vastu pooltele adresseeritud vastuväited.

Pooled kinnitasid määruse (EÜ) nr 773/2004 artikli 10a lõike 3 kohaselt vastuväidetele esitatud vastuses, et vastuväidetes oli arvesse võetud nende kokkuleppemenetluse ettepanekute sisu, ja lubasid seega jätkata kokkuleppemenetluses osalemist.

Otsuse 2011/695/EL artikli 16 kohaselt uurisin, kas otsuse eelnõus käsitletakse ainult vastuväiteid, mille kohta pooltel oli võimalus esitada oma seisukohad. See leidis minu järelduses kinnitust.

Seoses sellega ja võttes arvesse asjaolu, et pooled ei ole esitanud mulle taotlusi ega kaebusi, (9) olen seisukohal, et kõnealuse juhtumi puhul on poolte menetlusõiguste tõhus kasutamine tagatud.

Brüssel, 20. aprill 2021 Wouter WILS

(1) Vastavalt Euroopa Komisjoni presidendi 13. oktoobri 2011. aasta otsuse 2011/695/EL (ärakuulamise eest vastutava ametniku ülesannete ja pädevuse kohta teatavates konkurentsimenetlustes (ELT L 275, 20.10.2011, lk 29) artiklitele 16 ja 17.

(2) Österreichische Bundesbahnen-Holding Aktiengesellschaft ja Rail Cargo Austria Aktiengesellschaft (edaspidi koos „ÖBB“).

(3) Deutsche Bahn AG, DB Cargo AG ja DB Cargo BTT GmbH (edaspidi koos „DB“).

(4) Société Nationale des Chemins de fer belges/Nationale Maatschappij der Belgische Spoorwegen (SNCB/NMBS) SA de droit public/NV van publiek recht, LINEAS Group NV (endine SNCB Logistics NV/SA) ja LINEAS NV (endine Xpedys NV/SA) (edaspidi koos „SNCB“).

(5) Komisjoni 7. aprilli 2004. aasta määrus (EÜ) nr 773/2004, mis käsitleb EÜ asutamislepingu artiklite 81 ja 82 kohaste menetluste teostamist komisjonis (ELT L 123, 27.4.2004, lk 18).

(6) Komisjoni teatis, mis käsitleb kokkuleppemenetluse läbiviimist kartellidega seotud otsuste puhul, mis on võetud vastu vastavalt nõukogu määruse (EÜ) nr 1/2003 artiklitele 7 ja 23 (ELT C 167, 2.7.2008, lk 1).

(7) Kohtumised kokkuleppe sõlmimiseks toimusid ajavahemikul 2. mai 2019 kuni 28. august 2020.

(8) Pooled esitasid ametlikud taotlused kokkuleppe sõlmimiseks 18. septembril 2020 (DB) ja 21. septembril 2020 (ÖBB ja SNCB).

(9) Otsuse 2011/695/EL artikli 15 lõike 2 kohaselt võivad kartellijuhtumit käsitleva menetluse pooled, kes osalevad arutelus kokkuleppe sõlmimiseks kooskõlas määruse (EÜ) nr 773/2004 artikliga 10a, pöörduda kokkuleppemenetluse igas etapis ärakuulamise eest vastutava ametniku poole, et tagada oma menetlusõiguste tõhus kasutamine. Vt ka komisjoni teatise 2008/C 167/01 (mis käsitleb kokkuleppemenetluse läbiviimist kartellidega seotud otsuste puhul, mis on võetud vastu vastavalt nõukogu määruse (EÜ) nr 1/2003 artiklitele 7 ja 23) (ELT C 167, 2.7.2008, lk 1) punkt 18.